คำสั่งกรุงเทพมหานคร ที่ 2977/2551 เรื่อง มอบอำนาจการกำหนดสถานที่สำหรับปิดประกาศโฆษณาหาเสียงเลือกตั้งผู้ว่าราชการ กรุงเทพมหานครให้ผู้อำนวยการเขตปฏิบัติราชการแทน

คำสั่งกรุงเทพมหานคร
คำสั่งกรุงเทพมหานคร
ที่
๒๙๗๗/๒๕๕๑
เรื่อง
มอบอำนาจการกำหนดสถานที่สำหรับปิดประกาศโฆษณาหาเสียงเลือกตั้งผู้ว่าราชการ
กรุงเทพมหานครให้ผู้อำนวยการเขตปฏิบัติราชการแทน[๑]
 

ด้วยผู้ว่าราชการกรุงเทพมหานครจะครบวาระการดำรงตำแหน่งในวันที่
๒๘ สิงหาคม ๒๕๕๑ และคณะกรรมการการเลือกตั้งต้องจัดให้มีการเลือกตั้งผู้ว่าราชการกรุงเทพมหานครภายในสี่สิบห้าวันนับแต่วันที่ผู้ว่าราชการกรุงเทพมหานครดำรงตำแหน่งครบวาระ

เพื่อให้การกำหนดสถานที่สำหรับปิดประกาศโฆษณาหาเสียงเลือกตั้งผู้ว่าราชการกรุงเทพมหานครเป็นไปด้วยความรวดเร็วและมีประสิทธิภาพ
อาศัยอำนาจตามความในมาตรา ๖๒ และมาตรา ๖๓
แห่งพระราชบัญญัติการเลือกตั้งสมาชิกสภาท้องถิ่นหรือผู้บริหารท้องถิ่น พ.ศ. ๒๕๔๕ ประกอบกับมาตรา
๔ แห่งพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ.
๒๕๓๕ และมาตรา ๘๑ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘
ผู้ว่าราชการกรุงเทพมหานครในฐานะเจ้าพนักงานท้องถิ่นตามกฎหมายว่าด้วยการรักษาความสะอาดและความเป็นระเบียบเรียบร้อยของบ้านเมือง
จึงมอบอำนาจให้ผู้อำนวยการเขตปฏิบัติราชการแทนผู้ว่าราชการกรุงเทพมหานครในการกำหนดสถานที่เพื่อปิดประกาศโฆษณาหาเสียงเลือกตั้งผู้ว่าราชการกรุงเทพมหานครในพื้นที่ที่รับผิดชอบเมื่อได้มีประกาศให้มีการเลือกตั้งผู้ว่าราชการกรุงเทพมหานครแล้ว

ทั้งนี้
ตั้งแต่มีประกาศให้มีการเลือกตั้งผู้ว่าราชการกรุงเทพมหานครเป็นต้นไป


สั่ง
ณ วันที่ ๑๑ สิงหาคม พ.ศ. ๒๕๕๑
อภิรักษ์
โกษะโยธิน
ผู้ว่าราชการกรุงเทพมหานคร









ปริยานุช/ผู้จัดทำ
๑๑
กุมภาพันธ์ ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๒๐ ง/หน้า ๑๐๑/๖ กุมภาพันธ์ ๒๕๕๒